《菩萨蛮》
五代·尹鹗

陇云暗合秋天白，俯窗独坐窥烟陌。楼际角重吹，

黄昏方醉归¤

荒唐难共语，明日还应去。上马出门时，金鞭莫与伊。

呜呜晓角调如语，画楼三会喧雷鼓。枕上梦方残，

月光铺水寒¤

蛾眉应敛翠，咫尺同千里。宿酒未全消，满怀离恨饶。

锦茵闲衬丁香枕，银釭烬落犹慵寝。颙坐遍红炉，

谁知情绪孤¤

少年狂荡惯，花曲长牵绊。去便不归来，空教骏马回。

作者简介：尹鹗（约公元896年前后在世）字不详，成都人。生卒年均不详，约唐昭宗乾宁中前后在世。事前蜀后主王衍，为翰林校书。累官至参卿。花间集称尹参卿，性滑稽，工诗词，与李珣友善，作风与柳永相近，今存十七首。词存《花间集》、《尊前集》中。今有王国维辑《尹参卿词》一卷。